ועדת הפנים והגנת הסביבה, כנסת 19, פרוטוקול מספר 233, 2014-02-24 10:15

מירי רגב: אני פותחת את ישיבת ועדת הפנים והגנת הסביבה.

מירי רגב: על סדר-היום: אי הכללת ישובים שהיו כלולים במפת העדיפות הלאומית במפה החדשה שהממשלה אישרה.

מירי רגב: הדיון הזה הוא בעקבות הפרסומים שהיו.

מירי רגב: אין פה נציג של משרד רוה"מ.

דוד אזולאי: אפשר הצעה לסדר, גברתי?

מירי רגב: רק שנייה.

מירי רגב: תן לי לראות מה קורה עם נציג רוה"מ, הוא חייב להיות פה.

<ורד טננבוים: אני מרשות המיסים.

זבולון כלפה: את מהמחלקה של ערן?

<ורד טננבוים: אמת.

מירי רגב: ביקשתי שיהיו פה גם מהאוצר.

מירי רגב: ערן יהיה רק בויפללה.

מירי רגב: אני מבטיחה לך שהוא יהיה בכל דיון.

זבולון כלפה: סיכמתי איתו שהוא לא יבוא.

<ורד טננבוים: ערן שלח אותי.

מירי רגב: אני אקיים דיון עם עצמי?

מירי רגב: איפה משרד רוה"מ?

מירי רגב: עמדתי ידועה.

מירי רגב: עמדת הנוכחים כאן ידועה.

דוד אזולאי: אפשר בינתיים הצעה לסדר?

מירי רגב: כן.

דוד אזולאי: גברתי היושבת ראש.

דוד אזולאי: אני מאוד מעריך את הנמרצות שלך אבל אני חושב שביום אחד לקיים 7 ישיבות - - -

מירי רגב: למה 7 ישיבות?

מירי רגב: יש רק 5 ישיבות.

דוד אזולאי: תוסיפי את שתי הישיבות - - -

מירי רגב: חסויה זה משהו אחר.

דוד אזולאי: זה בלתי אפשרי.

דוד אזולאי: אני גם דואג לך שתהיה לך הפסקה ותוכלי לצאת לאכול משהו כדי לרענן את הראש.

דוד אזולאי: אי-אפשר לעבוד בכזה לחץ.

דוד אזולאי: תקראי קצת את עצמך לסדר ותורידי קצת מהמעמסה.

מירי רגב: תאמין לי, אם הייתי יכולה, הייתי עושה את זה.

דוד אזולאי: אני מודיע לך שכשתגיעי לגיל 120 – הסתובבתי בהרבה בתי קברות ולא מצאתי בשום מצבה "האיש עשה כך וכך ישיבות ודיונים".

מירי רגב: זה לא מה שמעניין אותי.

דוד אזולאי: בואי נהיה ריאליים.

דוד אזולאי: בואי נעשה דיונים כך שנוכל למצות את הדיון עד תום.

מירי רגב: אני חושבת שאנחנו ממצים את הדיונים.

דוד אזולאי: אני אומר לך ברוח טובה.

מירי רגב: אני חושבת שהדיונים בהחלט ממוצים.

מירי רגב: זה נכון שיש עומס.

מירי רגב: יש לנו יומיים של דיונים עם הצבעות.

מירי רגב: יש הרבה הצבעות והרבה חוקים.

מירי רגב: סוף המושב מתקרב וצריך לעשות את זה.

דוד אזולאי: מירי, את צודקת אבל אני חושב שצריך להתחשב.

דוד אזולאי: יש לנו עוד ישיבות ועדה במקומות אחרים וצריך לקבל החלטות.

מירי רגב: אני אחשוב על זה לקראת המושב הבא.

זבולון כלפה: מי היה אמור להגיע ממשרד רוה"מ?

מירי רגב: דן, מי שאחראי על כל המדיניות.

מירי רגב: אני רואה שרשות המיסים מייצגת את האוצר.

מירי רגב: לדעתי היא לא מייצגת אותם.

<קריאה: למען האמת מגדל העמק לא קיבלה קודם.

מירי רגב: אז לא הוציאו אתכם.

<קריאה: יש 200 רשויות שלא קיבלו קודם.

מירי רגב: יש גם 200 רשויות וגם הכניסו את מחנות צה"ל לתוך המפה.

מירי רגב: למה מחנות צה"ל צריכים לקבל?

מירי רגב: יש להם תקציב ביטחון כל כך גדול.

דוד אזולאי: אולי יש מחנות צה"ל שגרים שם אנשים.

מירי רגב: אז מה אם יש שם משפחות.

מירי רגב: יש להם דירות עם שכר דירה כמעט אפס.

מירי רגב: הם לא אמורים לקבל.

מירי רגב: אנחנו נתחיל בדיון.

מירי רגב: אנחנו דנים על-כך שהממשלה החליטה לא להכליל במפת העדיפות הלאומית חלק מהישובים בסוגיית הטבות המס.

מירי רגב: מאידך, היא החליטה להכניס את מחנות צה"ל.

מירי רגב: אני לא מבינה מדוע מחנות צה"ל נמצאים בתוך מפת עדיפות לאומית כאשר מחנות צה"ל סמוכים לשולחן האוצר ומקבלים את תקציבי האוצר.

מירי רגב: אני רוצה להכניס לפרוטוקול הערה למשרד ראש הממשלה על זה שהם לא הגיעו.

מירי רגב: משרד רוה"מ לא הגיעו לדיון.

מירי רגב: הם יצטרכו להסביר לי למה הם לא הגיעו לדיון ולהתייחס להחלטת הוועדה בכתב שבוע מיום קבלת הסיכום.

מירי רגב: לגבי מחנות צה"ל אני רוצה להבין מהם.

מירי רגב: אולי רשות המיסים תוכל לתת הסבר מדוע מחנות צה"ל נכנסים לתוך ההחלטה הזאת?

מירי רגב: מה הקריטריונים שעל פיהם החלטתם לבחור את הרשויות שהן חלק ממפת העדיפות הלאומית.

מירי רגב: איך זה בעצם בא לידי ביטוי, הרצון שלנו לחזק את הנגב והגליל ולייהד את הנגב והגליל ובעצם ליצור מצב שגם ישובים בנגב ובגליל אנחנו מחזקים אותם בהטבות מס ובמענקים.

ג'מאל זחאלקה: גברתי אמרה לייהד?

מירי רגב: חלק מהדברים זה גם לייהד.

מירי רגב: אנחנו כמובן אומרים שישובים שנמצאים שם שהם יישובי מיעוטים - - -

ג'מאל זחאלקה: את לא חושבת שיש נופך גזעני בדבריך?

מירי רגב: חס וחלילה.

מירי רגב: לדוגמה, כל הישובים הבדואים זכו בהטבות מס.

ג'מאל זחאלקה: אני מדבר על המושג לייהד.

ג'מאל זחאלקה: לא כולם.

מירי רגב: אני אומרת גם לייהד וגם לחזק את הישובים.

ג'מאל זחאלקה: את אומרת את זה בלי בושה.

ג'מאל זחאלקה: את לא מתביישת בזה?

מירי רגב: וגם לחזק את הישובים של המיעוטים.

ג'מאל זחאלקה: את לא מתביישת, את לא שוטפת את המילים.

ג'מאל זחאלקה: את לא מכבסת את המילים.

מירי רגב: ראשון הדוברים חבר הכנסת זבולון קלפה.

מירי רגב: לאחר מכן ראש עיריית מגדל העמק.

מירי רגב: אם חברי כנסת רוצים לדבר – טלב אתה רשום.

מירי רגב: חבר הכנסת זחאלקה, אתה רשום.

מירי רגב: נציגת האוצר נא לרשום את כל ההערות.

זבולון כלפה: בהמשך להערותייך, גברתי היושבת ראש, אני רוצה להוסיף מספר נקודות.

זבולון כלפה: בבחינה של הדברים, לפי מה שראיתי, כאשר בוחנים רשות – בעיקר זה בא לידי ביטוי במועצות האזוריות – הבחינה שלכם מתייחסת לעבודה שעשיתם שם במסגרת אותו צוות משותף, הוא בעצם הולך לפי הבניין הפיזי של הרשות עצמה.

זבולון כלפה: איפה נמצאים משרדי הרשות ומזה בעצם אתם גוזרים את הכול.

זבולון כלפה: התוצאה של הדבר הזה מביאה לעיוותים מאוד מוזרים.

זבולון כלפה: יש רשויות שיש להם לא מעט ישובים שנמצאים בעומק השטח ואילולא היו נבחנים בצורה פרטנית, ההתייחסות אליהם היתה שונה לגמרי.

זבולון כלפה: הנקודה השנייה זה העניין של שדות נגב.

זבולון כלפה: המקרה של שדות נגב זועק לשמים.

זבולון כלפה: כל השטח מסביב, 360 מעלות, הכול יש הטבות מס.

זבולון כלפה: את שדות נגב מישהו גזר עם מספריים והוציא את השטח ואמר: אלה לא.

זבולון כלפה: בעיניי זה מריח כהחלטה מוטה שחסר בה שיקול דעת.

זבולון כלפה: נראה שיש פה משהו מוזר מאוד, אלא אם כן תוכיחו שיש פה הסבר מיוחד.

זבולון כלפה: אני אשמח לדעת, אבל מתוך ההיכרות האישית שלי עם הישובים, נראה לי שאין הבדל משמעותי בין הישובים שנמצאים על הציר של בית קמה, קלחים, מבועים לבין הישובים שרשראות, בית הגדי, יושיביה.

זבולון כלפה: כולם נראים לי אותו סטטוס, באותו מצב סוציו אקונומי.

זבולון כלפה: משהו נראה פה מאוד משונה.

מירי רגב: מה אתה מציע?

זבולון כלפה: זה צריך להיות משהו שהוא שוויוני.

זבולון כלפה: אם יש החלטה שהיא שוויונית, היא צריכה לכלול את כולם.

מירי רגב: נניח מקו גזרה מסוים והלאה את כולם.

זבולון כלפה: זאת היתה ההגדרה.

זבולון כלפה: אמרו שמקו 610 רוחב, שממנו גוזרים למטה.

זבולון כלפה: בפועל, בישובים של שדות נגב זה נראה שבעצם גזרו את הישובים של שדות נגב והוציאו אותם מהדבר הזה, כאשר ממערבם, ממזרחם, מצפונם ומדרומם נכללים כל הישובים והם לא.

זבולון כלפה: זה משונה ביותר.

מירי רגב: ראש עיריית מגדל העמק ולאחר מכן חבר הכנסת טלב.

<אליהו ברדה: גברתי היושבת ראש.

<אליהו ברדה: בדברי ההסבר למפת ההטבות נאמר שהמטרה היא למשוך אוכלוסיות חלשות לישובים חלשים, לחזק את הפריפריה ולעודד התיישבות.

<אליהו ברדה: לדעתי צריך להוסיף מטרה של להשאיר את המשכילים והצעירים בערים.

<אליהו ברדה: כשבודקים את מאזן הגירה לא לוקחים בחשבון שאוכלוסייה חזקה עזבה למדינת תל-אביב או לישובים הקהילתיים והגיעה אוכלוסייה חלשה.

<אליהו ברדה: בנוסף לכך נאמר שתינתן הטבה לישובים בדרום בהתאם למדיניות הממשלה לחיזוק ההתיישבות העירונית בדרום.

<אליהו ברדה: אנחנו מברכים על זה.

<אליהו ברדה: גם המעבר של צה"ל דרומה מחזק את הדרום אבל הוא גם מחליש את הצפון.

<אליהו ברדה: אנחנו גם על זה מברכים כדי לחזק את הדרום.

<אליהו ברדה: צריך להוסיף ההערה שלממשלה יש גם מדיניות של חיזוק ההתיישבות העירונית בצפון.

מירי רגב: ישנה פה נציגת משרד האוצר?

<ורד טננבוים: אני מרשות המיסים.

<אליהו ברדה: אני גם מדבר בשם נצרת עילית.

<אליהו ברדה: אנחנו רוצים להדגיש שאנחנו מופיעים במפת הגליל, מופיעים במפת העדיפות הלאומית, מופיעים במפת ערי הפיתוח, מופיעים במפת הישובים הפריפריאליים, אבל לא מופיעים במפת הטבות המס, כאשר כל ישובים הדרום, שנמצאים במפת עדיפות לאומית, נמצאים במפת הטבות המס.

<אליהו ברדה: מגדל העמק ונצרת עילית הן גם ערים קולטות עלייה.

<אליהו ברדה: אנחנו קלטנו את בני המנשה וקלטנו גם עולים מאתיופיה, מקווקז ומחבר העמים.

<אליהו ברדה: אנחנו עוסקים בקליטת עלייה כסדר יום מאוד מרכזי בעשייה שלנו.

<אליהו ברדה: מי שמבין במפות ומסתכל על המפה הזאת, רואה מפה מאולצת.

<אליהו ברדה: בתבנית שלה לקחו את ההטבה שניתנה בעבר ואמרו: בואו נראה לאיזה קווי אורך ורוחב הכסף הזה נכנס והחליטו לחתוך את זה באיזה קו בצפון ובאיזה קו בדרום.

<אליהו ברדה: אמרו: בדרום לא נכניס את קריית גת ובצפון לא נכניס את מגדל העמק ואת נצרת עילית.

<אליהו ברדה: המפה היא לא הגיונית.

<אליהו ברדה: היא מפלה לרעה את הצפון לעומת הדרום ואת מגדל העמק ונצרת עילית ביחס לשאר הישובים.

<אליהו ברדה: אני אתן לכם את מקרה קריית שמונה כדי שתבינו את המשחק ביצירת העיוותים.

<אליהו ברדה: רצו לתת יתרון לקריית שמונה.

<אליהו ברדה: אמרו: בואו נגדיר קו חדש, שני קילומטר מגבול עם מדינה אויבת, עם לבנון לצורך העניין.

ג'מאל זחאלקה: סליחה, הרשימה יכולה לתת את הרשימה?

מירי רגב: אין לנו.

מירי רגב: אין לי את הרשימה.

מירי רגב: זה פורסם.

מירי רגב: אני לקחתי את זה מוויינט.

מירי רגב: יש לי פה רשימה של כל אזור הצפון.

מירי רגב: אתה רוצה לראות אותה?

מירי רגב: הנה רשימת הישובים באזור הצפון.

<אליהו ברדה: אני רוצה להביא לכם את מקרה קריית שמונה כמקרה מלמד, איך משחקים בהגדרות כדי ליצור העדפות.

<אליהו ברדה: לקחו את קריית שמונה, שאני תומך בה ומייצג אותה ואמרו: בואו ניתן לה העדפה, כי במפה המקורית היא מפסידה, יותר ממה שהיא קיבלה בעבר.

<אליהו ברדה: אמרו: בואו נגדיר קו חדש, שני קילומטר מקו גבול עם מדינה אויבת, לבנון לצורך העניין.

<אליהו ברדה: אבל באותה נשימה נתנו את זה גם למועצה אזורית גליל עליון.

<אליהו ברדה: כל ההטבה של קריית שמונה, כדי שתושביה לא יעברו ליישובי הגליל העליון, נתנו את אותה הטבה לגליל העליון ובעצם נתנו תמריץ שלילי לקריית שמונה.

<אליהו ברדה: קריית שמונה חוגגת וצוהלת כי לא הפחיתו לה את האחוזים, אבל החלישו אותה ביחס לשכניה.

<אליהו ברדה: לכן, גם פה אני אומר שהוצאת מגדל העמק ונצרת עילית, או אי הכללתן כערים קולטות עלייה, פרמטר שלא נלקח על-ידי משרד ראש הממשלה.

<אליהו ברדה: כתבתי לו מכתב ודיברתי עם ראש הממשלה.

<אליהו ברדה: אני חוב שזאת אפליה שצריך לתקן אותה.

<אליהו ברדה: היא גם לא תעמוד במבחן בג"צ לצורך העניין.

מירי רגב: חבר הכנסת טלב אבו ערער ואחריו תמיר עידאן.

טלב אבו עראר: אנחנו מברכים והלוואי שהמפה הזאת לא כוללת את כל יישובי הנגב הערביים.

מירי רגב: את מי היא לא כללה?

טלב אבו עראר: את הישובים הבלתי מוכרים.

מירי רגב: כי רוצים לספח אותם לישובים מסודרים.

טלב אבו עראר: קיבלנו תשובה מסגן שר האוצר שהישובים האלה לא חוקיים.

טלב אבו עראר: אני שואל: האם ההתנחלויות חוקיות בכלל?

טלב אבו עראר: הרי יש הרבה ישובים בהתנחלויות זכו בהטבות המס האלה.

טלב אבו עראר: גם הם לא חוקיים והם בשטח כבוש.

טלב אבו עראר: לכן אנחנו מוחים שהישובים האלה לא קיבלו.

טלב אבו עראר: גרים שם 70,000 נפשות ולא מכירים בהם.

טלב אבו עראר: לא ביישוביהם וגם לא בהטבות המס שיוענקו לרוב יישובי הנגב.

טלב אבו עראר: אפילו אלה שזכו בהטבות מס – לא ידענו עד עכשיו על אחוז ההטבה.

טלב אבו עראר: אנחנו גם מבקשים שהישובים שהיו להם את ההטבות האלה, שלא יורידו מהם.

מירי רגב: תמיד עידאן, בבקשה.

מירי רגב: לאחר מכן חבר הכנסת זחאלקה ואחריו תמר זנדברג.

<תמיר עידאן: אני אעשה זאת בקצרה.

<תמיר עידאן: מטרת החלטת הממשלה נבעה מהחלטת בג"צ שביקשה שייקבעו קריטריונים שוויוניים ואחידים.

<תמיר עידאן: אולי נקבעו קריטריונים אחידים אבל בטוח שהם לא שוויוניים.

ג'מאל זחאלקה: מדוע אדוני לא הזכיר את נצרת?

<אליהו ברדה: הזכרתי את נצרת עלית ואת מגדל העמק.

<אליהו ברדה: הארגומנט שלי היה לגבי ערים קולטות עליה.

מירי רגב: הם לא פנו אלינו.

מירי רגב: הוא צריך לייצג את נצרת?

מירי רגב: אתם צריכים לייצג אותם.

ג'מאל זחאלקה: הוא דיבר על הצפון ועל האזור שלו.

<תמיר עידאן: אני ראש המועצה המקומית שדות נגב .

<תמיר עידאן: נקבעו פה קריטריונים שהם אולי אחידים אבל יוצרים אי שוויון זועק לשמים.

<תמיר עידאן: במפות שחילקנו לכם אנחנו יכולים לראות את 8 יישובי שדות נגב שאינם בעוטף עזה כמובלעת בתוך אזור שכולו מקבל הטבות מס.

<תמיר עידאן: ממה זה נוצר בעצם?

<תמיר עידאן: נקבעו שלושה מדדים: סוציו-אקונומי שבו אנחנו נמצאים בסוציו-אקונומי 5.

<תמיר עידאן: המדד השני הוא פריפריאלי, מרחק מהמרכז.

<תמיר עידאן: לכאורה זה מורכב מנוסחאות מאוד מסובכות אבל אני נחשב מדד פריפריאלי 5 מועצתי והמרחבים שלידי נחשבים 4.

<תמיר עידאן: נוצר מצב אבסורדי שמושב תלמי בילו, למשל, שנמצא מול מושב זרוע, שנמצא מהצד השני של הכביש, הוא כן מקבל כי הוא שייך למועצה אזורית מרחבית.

<תמיר עידאן: מצד שמאל, ששייך לשדות נגב, הוא לא מקבל.

<תמיר עידאן: מדובר במרחק הליכה של דקה.

<תמיר עידאן: זאת אומרת, היום התושבים ב-8 הישובים האלה, שהם ישובים יחסית חלשים שמורכבים מאנשים יחסית מבוגרים ולא קולטים אנשים צעירים, אין להם שום יתרון יחסי ושום העדפה מתקנת, שתוכל לגרום לאנשים צעירים לבוא ולהשתקע במקומות האלה.

<תמיר עידאן: מי שיגיע לאזור ורוצה לעבוד בפארק נועם – או שהיום כשהגיעו כביש 6 והרכב לאזור, הם יגורו במרחבים ובעוטף עזה, למה להגיע לישובים האלה?

<תמיר עידאן: הנקודה השנייה זה המצב הביטחוני.

<תמיר עידאן: יש פה את הקו של 7 ק"מ שנקבע לפני הרבה שנים.

<תמיר עידאן: זה קו שמזמן אין בו שום היגיון.

<תמיר עידאן: הגראד האחרון שנפל לפני שבועיים נפל בישוב מעגלים, שנמצא בשמונת הישובים האלה.

<תמיר עידאן: זה גראד באורך של 1.5 מטרים.

<תמיר עידאן: הוא זעזע את כל האזור ונפל ליד בית ספר.

<תמיר עידאן: אנחנו חיים בשגרת חירום מטורפת באזור.

<תמיר עידאן: מידי יום ביומו אנחנו עסוקים בחירום, תרגילים על תרגילים בכל הישובים.

<תמיר עידאן: נוצר מצב ש-8 ישובים שחוטפים טילים על הראש כל היום ובעת מלחמה מחפשים מיגון - - -

מירי רגב: במה אתה לא עומד בעצם?

<תמיר עידאן: המדד הפריפריאלי מוציא אותי החוצה.

<תמיר עידאן: אני מקבל 18 נקודות.

<תמיר עידאן: במדד הפריפריאלי אני 5.

<תמיר עידאן: יש 30 נקודות שמתוכם גוזרים 0.4 שזה 12 נקודות וזה מביא אותי ל-18 נקודות בסך הכול.

<תמיר עידאן: עוד מילה לגבי הקריטריון של הגבול.

<תמיר עידאן: הקריטריונים של המדד הפריפריאלי והמדד הסוציו-אקונומי נקבעו לרשות ואילו המדד של הגבול נקבע לפי מושב.

<תמיר עידאן: איך זה הגיוני?

<תמיר עידאן: בהחלטת הממשלה כתוב ישוב, ישוב, ישוב.

<תמיר עידאן: צריך להגדיר מה זה ישוב.

<תמיר עידאן: או שישוב זה רשות מקומית ואז אני בפנים מבחינת הקרבה לגבול או שזה לפי מושב, אז בואו נבדוק את המושבים.

<תמיר עידאן: נבדוק מה המצב הסוציו-אקונומי של כל מושב, מה המרחק שלו מתל-אביב.

<תמיר עידאן: לא המצב של שדה צבי כמו המצב של שוקדה.

<תמיר עידאן: שדות נגב זה 200,000 דונם.

<תמיר עידאן: יש ישוב שהוא מאוד קרוב לכביש 6 ויש ישוב שהוא מאוד רחוק.

<תמיר עידאן: נוצר פה עיוות מובנה בתוך החלטת הממשלה.

<תמיר עידאן: תיראו את זה במפה, יש מובלעת בתוך הישובים האלה.

מירי רגב: חבר הכנסת זחאלקה, בבקשה.

ג'מאל זחאלקה: גברתי היושבת ראש.

ג'מאל זחאלקה: מאז שאני בכנסת אנחנו דורשים שההטבות לישובים יינתנו על-פי מפתח אחד ויחיד והוא המצב הסוציו-אקונומי של הישוב.

ג'מאל זחאלקה: אם אתה נותן לישוב מסוים הטבה סוציואקונומית, זה צריך להיות על-פי קריטריונים סוציו-אקונומיים ולא על-פי מידת הדתיות של הישוב, מידת הספורטיביות של הישובים, אלא המצב הכלכלי החברתי שלהם.

ג'מאל זחאלקה: זה צריך להיות המדד היחיד.

ג'מאל זחאלקה: יכול להיות שישוב פריפריאלי חי ברמת חיים מאוד גבוהה, ויש כאלה בארץ, וישוב באמצע הארץ שמצבו הסוציו-אקונומי לא טוב.

ג'מאל זחאלקה: לא הייתי פוסל, אם יש דרך לעשות את זה, אפילו ללכת על פיתוח שכונות עוני בתוך ישובים גדולים אפילו הם מבוססים.

ג'מאל זחאלקה: הצדק ולא רק הדין ייקוב את ההר.

ג'מאל זחאלקה: אנחנו מחפשים צדק.

ג'מאל זחאלקה: זה מה שצריך להיות.

ג'מאל זחאלקה: צדק זה לאפשר לאנשים להתפתח.

ג'מאל זחאלקה: ההטבות ניתנות לאנשים עובדים, אלה לא תקציבי העברה.

ג'מאל זחאלקה: זה לעודד עבודה ולחזק ישובים.

ג'מאל זחאלקה: כאן אני רואה את העיוותים הגדולים במפה שהוצגה כאן.

ג'מאל זחאלקה: נכון שהמפה באה בעקבות עתירה של ארגון עדאללה והאגודה לזכויות האזרח על הרשימה הקודמת שבה לא נכלל אף ישוב ערבי.

ג'מאל זחאלקה: אכן נכללו כ-50 ישובים ערבים ויש לברך על-כך.

ג'מאל זחאלקה: אני רוצה להעיר את ההערות הבאות:

ג'מאל זחאלקה: אנחנו לא יודעים באיזה הטבות מדובר.

ג'מאל זחאלקה: האם ההטבות הן דיפרנציאליות, כלומר, האם יתנו לאחד הרבה ולאחד מעט?

ג'מאל זחאלקה: האם אפשר להעביר?

ג'מאל זחאלקה: זאת קופסה סגורה, אנחנו לא יודעים מה יהיה בתוכה ומה יילד יום.

ג'מאל זחאלקה: אין הקריטריונים של ההטבות עצמם.

מירי רגב: יש את הקריטריונים, תכף היא תציג אותם.

ג'מאל זחאלקה: אפשר לשנות אותם כלאחר יד.

ג'מאל זחאלקה: שניים, נוצרו עיוותים גדולים מאוד.

ג'מאל זחאלקה: המשקל הגדול שניתן למרחק הגיאוגרפי ולמיפוי הפוליטי, הוא מיפוי פוליטי.

ג'מאל זחאלקה: ניתנו הטבות לישובים בגדה המערבית ובגולן, שהם ישובים לא חוקיים על-פי החוק הבינלאומי, התנחלויות, על חשבון ישובים בתוך הארץ.

ג'מאל זחאלקה: כל יישובי המשולש לא נכללו בתוך הרשימה, למרות שיש ישובים שהם מאוד עניים.

מירי רגב: גם עפולה לא נכללה.

ג'מאל זחאלקה: אם עפולה במצב סוציו אקונומי קשה אז צריך לתת לה.

ג'מאל זחאלקה: זה צריך להיות המפתח.

ג'מאל זחאלקה: לא יכול להיות שישוב כמו אום-אל-פחם, שאנחנו יודעים שמצבו הכלכלי חברתי קשה מאוד.

ג'מאל זחאלקה: או, למשל, עוד יותר קשה מצבו של הישוב קלאנסווה שהוא בסוציו-אקונומי 2.

ג'מאל זחאלקה: גם ישובים שהם בדרגה 2 לא קיבלו הטבות.

ג'מאל זחאלקה: אני מכיר את הישובים האלה ויש בהם אוכלוסייה עובדת.

ג'מאל זחאלקה: יכול להיות שזה ייתן עידוד אמיתי לאנשים לבוא ולהשקיע במקום וגם לפתח את הישובים שלהם.

ג'מאל זחאלקה: אני קורא לגברתי לתת את המשקל הגדול ביותר.

ג'מאל זחאלקה: מבחינתי, שהקריטריון יהיה רק מצב סוציו-אקונומי, כמו שנעשה בארוחות יום.

ג'מאל זחאלקה: אפילו אם רוצים להכניס ישובים אחרים, צריך לתת משקל ראוי.

ג'מאל זחאלקה: לא יכול להיות שישוב במצב סוציו-אקונומי 2 יקבל וישוב במצב סוציואקונומי 5 יקבל.

ג'מאל זחאלקה: למה?

ג'מאל זחאלקה: בגלל מפת הפריפריאליות?

ג'מאל זחאלקה: זה יוצר עיוותים שיש לתקנם.

מירי רגב: תודה רבה לך חבר הכנסת זחאלקה.

מירי רגב: אורן, נציג ראש עיריית נצרת עלית.

מירי רגב: אחריו חבר הכנסת דוד אזולאי.

<אורן שמיר: רק לפני שבועיים היה פה בכנסת אירוע מאוד יפה של פתיחת השדולה של חברת הכנסת רינה פרנקל לעידוד התעסוקה בגליל.

<אורן שמיר: שר אחרי שר, חבר כנסת אחרי חבר כנסת עלו והסבירו כמה חשוב שהמדינה תתמוך ביישובי הגליל וכמה זה אינטרס של המדינה ולא האינטרס הפרטי של הישובים.

<אורן שמיר: אני שישבתי בקהל שמעתי את הרחש שחזר על עצמו.

<אורן שמיר: אבל מה התאכלס?

<אורן שמיר: עכשיו אנחנו מדברים על התאכלס.

<אורן שמיר: התאכלס זה המלחמה היום יומית.

<אורן שמיר: אני רואה את ראש עירית נצרת עלית, אותו אני מייצג כרגע, קם כל בוקר ב-5 ויוצא למלחמה על ההתיישבות היהודית בגליל, על ההישרדות של העיר שלו.

<אורן שמיר: הקריטריונים קובעים 9 קילומטרים מגבול עויין.

<אורן שמיר: הקריטריונים לא לוקחים בחשבון דברים חשובים אחרים.

<אורן שמיר: היום נצרת עלית היא עיר בקדמת החזית החברתית של מדינת ישראל.

<אורן שמיר: היא עיר שבה יש 39.5% עולים.

<אורן שמיר: זאת עיר עם הכי הרבה עולים, מקום שני בארץ אחרי אריאל.

<אורן שמיר: ערד היא הבאה אחריה עם 37%.

<אורן שמיר: נצרת עלית היא אחת הערים המבוגרות בארץ, אם לא המבוגרת מכולם.

<אורן שמיר: היום 17% מתושבי העיר הם מעל גיל 65.

<אורן שמיר: לצורך השוואה, קריית שמונה זה 9.6%.

<אורן שמיר: ערים כמו עכו ונהריה הרבה הרבה מאחורינו.

<אורן שמיר: אפילו תל-אביב, שהיא עיר מבוגרת יחסית, מגיעה ל-15%.

<אורן שמיר: זאת עיר מבוגרת מאוד עם הרבה מאוד קשישים ומעט מאוד צעירים.

<אורן שמיר: הקושי הכי גדול של ערים כמו מגדל העמק ונצרת עלית, זאת העדפה של הצעירים לגור במרכז.

<אורן שמיר: מאוד קשה להביא צעירים מגוש דן לגליל.

<אורן שמיר: מאוד קל לאבד צעירים מהגליל, שעוברים אחרי הצבא למרכז.

<אורן שמיר: ראשי הרשויות הם אלה שעושים את כל המאמץ כדי להשאיר את האנשים האלה וכדי להביא אוכלוסיות חדשות.

<אורן שמיר: היום בונים שכונות בנצרת עלית בהיקף של 4,500 יחידות דיור.

<אורן שמיר: זה כמו עיר שלמה.

<אורן שמיר: החכמה היא לאכלס את הדירות האלה באנשים איכותיים.

<אורן שמיר: הכלי שנותנת המדינה בידי ראשי הרשויות, זה בין השאר גם הטבות המס האלה.

מירי רגב: אתה מבקש להכניס את הקריטריון של ערים קולטת עלייה.

מירי רגב: תכף אבקש התייחסות המנכ"ל.

מירי רגב: חבר הכנסת אזולאי, בבקשה.

דוד אזולאי: למען הגילוי הנאות אומר שהיה דיון במליאה ואני ביקשתי את הרשימה.

דוד אזולאי: במשך יומיים חיפשתי את הרשימה הזאת.

מירי רגב: בשביל זה יש אינטרנט.

מירי רגב: אני חייבת לומר שזאת תקלה שלנו, שלא ביקשנו את הרשימה בצורה מסודרת.

דוד אזולאי: מירי, אני רוצה להגיד לך שבמשך היומיים הראשונים אחרי החלטת הממשלה, מי שניסה להשיג את זה בכל דרך לא הצליח.

דוד אזולאי: אמרתי לסגן שר האוצר: איך אתה מקיים דיון כשאנחנו לא יודעים על מה אנחנו דנים.

דוד אזולאי: ייאמר לזכותו שאתמול בשעה טובה ומוצלחת קיבלתי רשימה מפורטת של כל הישובים, שהורידו מהם את הטבות המס.

דוד אזולאי: הצטערתי מאוד לראות שחלק מהישובים שדווקא נמצאים בקווי העימות ושהן קולטות עלייה ואוכלוסיות חלשות ירדו.

דוד אזולאי: על זה צריך להיות הדיון, גברתי היושבת ראש.

דוד אזולאי: מה הם הקריטריונים?

דוד אזולאי: לפי מה קבעו את הקריטריונים?

מירי רגב: קודם כל, הקריטריונים מאושרים בוועדת הכספים.

מירי רגב: כדאי שתדע.

מירי רגב: מבחינת הקריטריונים זה יישובי פריפריה המרוחקים מהמרכז 50%.

מירי רגב: מצב חברתי-כלכלי שייקבע על-פי אשכולות של הלמ"ס, מיקום הישוב ביחס לגבולות המדינה 40%.

מירי רגב: התנאים לקבלת ההטבות הן שהאוכלוסייה אינה עולה על 75,000 תושבים.

מירי רגב: לכן אשדוד, אשקלון, באר שבע, קריית גת לא בפנים.

מירי רגב: הישוב ישתייך לאשכול כלכלי-חברתי 8 ומטה.

מירי רגב: הישוב לא מקבל הטבות מס מכוח חוק אחר והמיקום בפריפריה.

<אליהו ברדה: הקריטריון המרכזי היה הכסף.

<אליהו ברדה: ממנו בנו קריטריונים.

<אליהו ברדה: אם היה יותר כסף היו מרחיבים את הקריטריונים.

<אליהו ברדה: יש פחות כסף - המדינה בשורה התחתונה צריכה להוסיף יותר כסף ולא ליצור אפליה.

דוד אזולאי: לכן צמצמו את זה.

דוד אזולאי: אני אומר לך אלי, כתושב הצפון, אני חושב שצריך מאוד להיזהר שלא תהיה פה בכייה לדורות, כפי שאנחנו יודעים בכמה יישובים.

דוד אזולאי: שימו לב למה שקורה.

דוד אזולאי: למי שזוכר, בעיירות הפיתוח היתה חבילת הטבות, שכל מי שהגיע קיבל כל מיני הטבות.

דוד אזולאי: בכך עודדו אוכלוסיות חלשות להגיע.

דוד אזולאי: הורידו את חבילות ההטבות האלה ונתנו הטבות במס.

דוד אזולאי: ומה עושים?

דוד אזולאי: גם את ההטבות במס מורידים כרגע ואז התוצאה תהיה שאנחנו מנציחים מצב קיים ואנחנו ממשיכים לפגוע בחלשים.

דוד אזולאי: גברתי דיברה על ייהוד הגליל.

דוד אזולאי: אני לא מדבר על ייהוד הגליל, אבל אני מדבר על חיזוק הגליל.

דוד אזולאי: כתוצאה מההחלטה אנשים טובים יברחו לנו.

דוד אזולאי: מה יביא אדם שגר באזור המרכז?

דוד אזולאי: למה שיגור בפריפריה בצפון?

מירי רגב: מה אתה מציע כרגע לפי מפת העדיפות, שבעצם הוחלטה על-ידי הממשלה והוציאו חלק מהפריפריה?

דוד אזולאי: לצערי הרב, אני לא רואה שאנחנו כרגע יכולים לשנות את הדברים.

דוד אזולאי: אני חושב שצריכה להיות פנייה שלנו לשר האוצר ולממשלה לשנות את הקריטריונים לגבי אותם ישובים.

דוד אזולאי: הזכיר פה נציג נצרת.

דוד אזולאי: מי שמכיר יודע מה המצב שם.

דוד אזולאי: אם יורידו שם את ההטבות במס, זה אומר שתהיה בריחה.

<אבנר בן גרא: אני ראש המועצה המקומית מיתר.

<אבנר בן גרא: גברתי היושבת ראש.

<אבנר בן גרא: אני חושב ששוב פעם בעניין הטבות המס נעשה משהו שלא הוקדשה לו חשיבה.

<אבנר בן גרא: תוך כדי הפולמוס הציבורי, בג"צ וכדומה, החליטו כל מיני החלטות, שלטעמי, כישוב סוציו-אקונומי 9 - - -

מירי רגב: אתה בכלל לא יכול להיות במפת העדיפות הזאת.

<אבנר בן גרא: אבל בשאר הפרמטרים אנחנו בהחלט נמצאים.

<אבנר בן גרא: אני חוזר ואומר שהמדד של הסוציו-אקונומי הוא מדד מעוות.

<אבנר בן גרא: זה שנותנים לרשויות שנחשבות חלשות, זה כדי לגרום להן להמשיך לא להתייעל.

<אבנר בן גרא: כך אני רואה את זה.

<אבנר בן גרא: זה הכול, כך אני רואה את זה.

<אבנר בן גרא: אמנם פה מדובר בהטבות מס שניתנות ישירות לתושבים וזה מבורך, אבל בכל מקרה אני חושב שכשמדברים על מפה, צריכים לדבר על מפה.

<אבנר בן גרא: לא יכול להיות שקיבוץ לידנו שהוא מובלעת, בין מיתר שמקימה גם את כרמית ושומרת על הגבול ומשקיעה הון תועפות בביטחון, תושבינו לא ייהנו.

מירי רגב: הקיבוץ כן בתוך מפת העדיפות הלאומית.

<אבנר בן גרא: הקיבוץ בתוך העדיפות, הוא בעדיפות א'.

יעקב אשר: קיבוצים כן, פריפריה לא.

<אבנר בן גרא: הקיבוצים האלה של המועצה האזורית השכנה, אפשר לבדוק את רמת ההוצאה לתושב ולהבין מייד מה קורה פה ולמה המדד הזה מעוות.

מירי רגב: תודה רבה.

מירי רגב: חברת הכנסת תמר זנדברג ולאחר מכן פיני, נציג השלטון המקומי.

<פיני קבלו: אני מוותר.

מירי רגב: לאחר מכן רינה פרנקל.

מירי רגב: לאחר מכן נציגת האוצר תעדכן אותנו גם לגבי הקריטריונים וגם לגבי החלוקה והטענות שעלו כאן ואז נסכם את הדיון.

מירי רגב: תמר זנדברג, בבקשה.

תמר זנדברג: תודה, גברתי היושבת ראש.

תמר זנדברג: אני רוצה להוסיף עוד כמה נקודות לאלה שכבר עלו כאן.

תמר זנדברג: הוזכר כאן שהמפה החדשה באה בעקבות התחייבות לבג"צ, שהצביע באופן מובהק על אפליה בקריטריונים הקודמים.

תמר זנדברג: עכשיו הלכה הממשלה וניסחה קריטריונים אחידים ושוויוניים, כפי שהוזכר כאן, אבל אני רוצה להצביע על כמה בעיות.

תמר זנדברג: אחד, אנחנו מדברים על 418 ישובים, לעומת 180 שהיו קודם לכן.

תמר זנדברג: במאמר מוסגר אני רוצה להגיד שזאת הטבה שבאה כדי לעודד אוכלוסייה שהיא חזקה יחסית.

תמר זנדברג: זה הרי לא רווחה, זה חל רק על מי שבכלל משלם מס.

תמר זנדברג: רק עליו יכולה לחול הטבת מס.

תמר זנדברג: שיש לו משכורת שעוברת את סף המס.

תמר זנדברג: כלומר, להטבות המס האלה יש מטרה מסוימת אבל עם זאת יש להם גם עלות.

תמר זנדברג: נשאלת שאלה שלא הוזכרה בדיון התקשורתי ולא במליאה, מה גובה העלות של ההטבה לממשלה?

תמר זנדברג: גם כשאני שואלת שאלה היא לפעמים רטורית אבל אני יודעת למה אני שואלת אותה.

תמר זנדברג: אם מדובר בעוגה מסוימת שניתנת, שקודם נחלקה ל-180 פרוסות ועכשיו נחלקת ל-419 פרוסות, אז אנחנו יכולים לתאר לעצמנו מה קרה לכל אחת מהפרוסות בתוך העוגה.

תמר זנדברג: שאלה ראשונה שאנחנו צריכים לשאול: האם ההרחבה הזאת של הישובים הביאה לעלייה גם בגודל העוגה או לא?

תמר זנדברג: שאלה שנייה ואני מצטרפת לדברים של חבר הכנסת זחאלקה.

תמר זנדברג: קודם בג"צ הכריע שהקריטריונים נוסחו בצורה פוליטית מסוימת, שביטאה אפליה ולא שוויונית.

תמר זנדברג: נשאלת השאלה לפי מה נוסחו עכשיו הקריטריונים?

תמר זנדברג: אני קוראת, למשל, שיש 34 התנחלויות מבודדות בגדה המערבית שנמצאות בתוך המפה.

מירי רגב: מה רע בהתנחלויות?

מירי רגב: מה אתם מוצאים נגד ההתנחלויות?

מירי רגב: מה קרה?

תמר זנדברג: מה שקרה בהתנחלויות זה שהן נמצאות בשטח כבוש.

מירי רגב: את רוצה שנישאר רק מדינת תל-אביב?

מירי רגב: יאללה, עכשיו עוברים לכיבוש.

תמר זנדברג: ישוב שנמצא במדד סוציו-אקונומי 9 בא בטענות.

מירי רגב: נכון, אבל הוא לא במרכז תל-אביב.

תמר זנדברג: מרכז תל-אביב לא נמצאת ברשימה וגם לא מיועדת להיות ברשימה, אז נדמה לי שכשאנחנו מדברים על ישובים שנמצאים במזרח, אז אפשר כבר לדעת במה מדובר וגם הישובים נמצאים כאן ומדברים בשם עצמם.

תמר זנדברג: הנקודה שאני רוצה להתייחס אליה היא נקודה שהעלה גם ראש מועצת מגדל העמק.

מירי רגב: ראש העיר של מגדל העמק.

מירי רגב: נא לתת לו את הכבוד הראוי.

מירי רגב: הוא נבחר בפעם השנייה ברוב מוחץ.

יעקב אשר: מאיפה את יודעת את הכול?

<אליהו ברדה: בפעם הרביעית.

יעקב אשר: הוא גם מהליכוד.

מירי רגב: סליחה, אני ממש מתנצלת שהוא בליכוד.

דוד אזולאי: מהליכוד בתמיכת החרדים.

תמר זנדברג: אני רוצה לתמוך בדבריו של ראש עיריית מגדל העמק מהליכוד ולומר שגם בתוך הפריפריה – כמו שישוב סוציו-אקונומי 9 בפריפריה אין דינו כישוב סוציו-אקונומי 2, 3, 4 או 5, כך גם ישוב עירוני בפריפריה, אין דינו כישוב כפרי בפריפריה.

תמר זנדברג: המפה הקודמת, שיועדה לחזק את היישובים בפריפריה: קריית שמונה, מגדל העמק, עפולה, באר-שבע, ואשקלון שלא נמצאות בגלל גודל.

תמר זנדברג: אפשר להצביע על הרבה מאוד עיוותים שחלו כאן.

תמר זנדברג: בעצם זה יוצר תמריץ שלילי לערים ולמרכזי הערים במיוחד, שהם אלה הנשאים הראשונים שאמורים לפתור את משבר הדיור.

תמר זנדברג: הם אמורים למשוך את האוכלוסייה החזקה.

תמר זנדברג: קריית שמונה לא נמצאת בתחרות עם תל-אביב.

תמר זנדברג: היא נמצאת בתחרות עם הווילות שנמצאות מחוצה לה.

תמר זנדברג: דיברנו על זה כמה פעמים בעבר.

מירי רגב: מה את ממליצה כהחלטת הוועדה?

תמר זנדברג: אני חושבת שהוועדה צריכה להמליץ על התבוננות מחודשת על הקריטריונים, קודם כל לפי מדד סוציו-אקונומי, ולפי מדיניות שהממשלה רוצה לעודד, כמו למשל חיזוק הערים בפריפריה.

מירי רגב: חברת הכנסת רינה פרנקל ואחריה נציג האוצר.

מירי רגב: נציג משרד ראש הממשלה שלח לי עכשיו הודעה שהוא לא הגיע משום שכל האחריות על מפת העדיפות הלאומית יושבת אצל משרד האוצר.

מירי רגב: מכיוון ששר האוצר הבטיח לציבור חיזוק מעמד הביניים, א אני בטוחה שיהיו לכם תשובה.

דוד אזולאי: טוב לדעת שלמשרד ראש הממשלה אין מה להגיד.

יעקב אשר: הכול לפיד.

רינה פרנקל: ההטבות נועדו למשוך אוכלוסייה איכותית וחזקה לפריפריה.

רינה פרנקל: אני נציגת פריפריה.

רינה פרנקל: הייתי מאוד מופתעת מזה שנצרת עלית ומגדל העמק בכלל לא נמצאים כאן ברשימה.

רינה פרנקל: לדעתי אנחנו חייבים לחזק את הערים האלה.

רינה פרנקל: אם באמת בונים שם יחידות דיור ומפתחים תעשייה, אז מה זה נותן אם אנחנו ניתן לאוכלוסייה צעירה ולאוכלוסייה חזקה ואיכותית לברוח משם למרכז הארץ?

רינה פרנקל: לדעתי אנחנו חייבים לחזק את הפריפריה הצפונית עוד יותר.

רינה פרנקל: נכון להיום, הרבה דברים וצעדים נעשו לחזק את הפריפריה הדרומית.

רינה פרנקל: הפריפריה הצפונית היא בגבול מדינת ישראל.

רינה פרנקל: יש לנו גם כן קו עימות.

רינה פרנקל: בקו עימות יש ישובים שהם כן נכללים בהנחה במס ויש כאלה שלא.

רינה פרנקל: למשל, ישוב שהוא במצב סוציו-אקונומי חזק כמו כפר ורדים, שהוא נמצא גם כן סביב ישובים שהם כן עם הנחה במס.

רינה פרנקל: כפר ורדים בכלל לא קיבל שום דבר.

רינה פרנקל: נכון שזה ישוב עם מצב סוציו-אקונומי גבוה, אבל אם אנחנו נדאג שאוכלוסייה חזקה ואיכותית תברח, אז באמת אנחנו נישאר רק עם אוכלוסייה חלשה גם בפריפריה הצפונית.

רינה פרנקל: בנוסף, אני מבינה שבג"צ החליט החלטה אבל במקום להוסיף עוד 400 ישובים, היינו יכולים להוסיף פחות ישובים אבל לעשות את זה בצורה הרבה יותר ברורה, טובה ונכונה ולהשאיר את מגדל העמק ונצרת עלית בתוך הישובים של הנחה במס.

יעקב אשר: יש גם את ערד, יש עוד מקומות.

מירי רגב: נציגת משרד האוצר.

מירי רגב: אני מבקשת התייחסות לגבי הקריטריונים ומי מאשר אותם?

מירי רגב: לגבי מחנות צבאיים.

מירי רגב: מה פתאום מחנות צבאיים צריכים לקבל הטבות במס?

מירי רגב: התייחסות שלך לחלוקת הטבות מס מדורגת.

מירי רגב: בחוק התכנון והבנייה עשינו הפרדה בין מועצות אזוריות לבין ערים, כי רצינו לחזק את הערים.

מירי רגב: לדוגמה, לא נתנו למועצות אזוריות בעמק חפר, את אותה יכולת בתכנון ובבנייה כמו בנתניה, כי אחרת כל מי שבנתניה יעבור לעמק חפר.

מירי רגב: זאת אומרת, למה אנחנו לא הולכים ועושים את אותה חלוקה.

מירי רגב: עכשיו גם נעשה חלוקת רווחים?

מירי רגב: שר הפנים יבוא ויגיד איזה מועצות גדולות יוותרו על רווחים לטובת לוד ורמלה – צדק חברתי.

מירי רגב: אי-אפשר לדבר על צדק חברתי ולא לעשות את זה.

מירי רגב: למה מפת העדיפות הלאומית לא רואה את הארץ כולה על-פי אותו מערך שאנחנו רואים בתכנון ובנייה ובחלוקת רווחים?

מירי רגב: גם בתוך הצפון, לדוגמה, מקומות מסוימים לא צריכים לקבל את הטבות המס.

מירי רגב: מה המדיניות לגבי הסוגיה הזאת?

ג'מאל זחאלקה: למה אין אף ישוב מאזור המשולש ברשימה?

<אליהו ברדה: כי נתנו להם 750 מיליון ואמרו תיבנו.

<ורד טננבוים: אני רואת חשבון מנהלת בכירה ברשות המיסים.

<ורד טננבוים: בפתח דבריי חשוב לי לציין שכמי שליוותה את תהליך בניית המודל כבר מ-2008, בשנה שבה יצא דוח ועדת סופר, חשוב לי לציין שנעשתה פה עבודה מאומצת, מקצועית וחשיבתית רבה.

<ורד טננבוים: מאז 2008 אנחנו מנסים לטייב ולשכלל את המודל, כך שהוא יהיה עד כמה שאפשר אובייקטיבי, שוויוני, בהתאם להנחיות בג"צ.

<ורד טננבוים: בעצם, בעקבות הנחיות בג"צ נולדה ועדת סופר.

<ורד טננבוים: הממשלה אימצה מודל שמתבסס על תנאים בסיסיים, תנאים אקסוגניים לחלוטין, כמו קווי רוחב שנקבעו בצורה ברורה, כמו ישוב שאינו מונה מעל 75,000 תושבים, אשכול חברתי כלכלי עד אשכול 8.

<ורד טננבוים: ברגע שישוב עובר את התנאים הבסיסיים שנקבעו, הוא נבחן ומקבל ניקוד.

<ורד טננבוים: הוא צריך לקבל ניקוד בסיסי של 25 נקודות.

מירי רגב: איזה ניקוד קיבלו מחנות צה"ל?

<ורד טננבוים: הניקוד מתבסס על 3 אשכולות, שהם לחלוטין אקסוגניים.

<ורד טננבוים: אשכול פריפריאלי שנקבע על-ידי הלמ"ס ואין לנו שליטה עליו.

<ורד טננבוים: אשכול סוציו-אקונומי שגם נקבע על-ידי הלמ"ס, שגם עליו אין לנו שליטה וקרבה לגבול.

<ורד טננבוים: המשקולות שנקבעו זה 40% פריפריאלי, 40% סוציואקונומי.

תמר זנדברג: צריך לציין שזה פריפריאלי גיאוגרפי בלבד.

<ורד טננבוים: נכון.

<ורד טננבוים: זה מדד אחד שהוא מדד אקסוגני לחלוטין.

תמר זנדברג: אבל הבחירה לקחת את המדד הזה ולהתייחס אליו – שמענו כאן שיש פריפריה גיאוגרפית שאינה פריפריה חברתית או כלכלית - - -

מירי רגב: אבל ברור שמבחינת המדד הגיאוגרפי הוא באמת ברור.

מירי רגב: מישהו שהוא גר בפריפריה - - -

תמר זנדברג: לא אמרתי שהוא לא ברור, השאלה היא האם זה צודק?

תמר זנדברג: השאלה האם ישוב סוציו-אקונומי מאוד גבוה שבחר לגור בפריפריה, שתושביו בחרו ליהנות מווילות - - -

מירי רגב: לא נפתח את זה עכשיו.

מירי רגב: אבל הווילה שם היא כמו דירת חדר בתל-אביב.

תמר זנדברג: מאיזו בחינה?

מירי רגב: מבחינת העלות שלה.

תמר זנדברג: אבל אם אדם בחר לגור במרכז תל-אביב או בווילה בפריפריה הרחוקה, השאלה האם זה - - -

מירי רגב: טוב.

מירי רגב: אני לא פותחת את זה לדיון כרגע.

רינה פרנקל: צריך לחזק אותו אם הוא בחר.

תמר זנדברג: כן, אבל תבינו שזה על חשבון מישהו חלש.

מירי רגב: סליחה.

מירי רגב: אני מבקשת שתתייחסי לשאלה: איזה ניקוד קיבלו מחנות צה"ל?

<ורד טננבוים: אני רק אסיים את מה שהתחלתי לומר.

<ורד טננבוים: למעשה, הניקוד שמקבל כל ישוב הוא תוצאה של מכפלה של סכומים.

מירי רגב: הבנו, זה שכלול של הכול.

<ורד טננבוים: בדיוק.

ג'מאל זחאלקה: מה זה ה-20% הנותרים?

<ורד טננבוים: הסוציו-אקונומי.

<ורד טננבוים: 40% פריפריאלי, 20% סוציו-אקונומי ו-40% קרבה לגבול.

טלב אבו עראר: מה לגבי השבטים של הבדואים שבנגב?

<ורד טננבוים: נקבעו הקריטריונים הברורים האלה ומתוכם נגזרת המפה.

<ורד טננבוים: א

מירי רגב: מה קשורים מחנות צה"ל?

מירי רגב: איך מחנות בתוך המפה?

<ורד טננבוים: לצערי אני לא יכולה להתייחס למחנה או לישוב פרטני כזה או אחר.

מירי רגב: למה?

מירי רגב: ממתי מחנות צה"ל הם חלק ממפת עדיפות לאומית?

מירי רגב: ממתי זה ישוב?

מירי רגב: קודם כל, אני רוצה לדעת איזה מחנות צה"ל מקבלים הטבות וכמה הטבות?

מירי רגב: איזה מחנות צה"ל נכללו לתוך מפת העדיפות הלאומית?

מירי רגב: איזה הטבות הם קיבלו ובאיזה גובה?

מירי רגב: על-פי איזה קריטריונים הם נכללו למפת העדיפות הלאומית.

<ורד טננבוים: למעשה, שיעור ההטבות בעצם טרם נקבע והוא ייקבע במסגרת התקציב.

תמר זנדברג: האם הוא צפוי לעלות בצורה משמעותית, שמשקפת את העלייה מ-180 ל-419 ישובים?

<ורד טננבוים: את נגעת בנקודה מאוד חשובה.

<ורד טננבוים: במסגרת המודל הזה הוספנו המון ישובים ומ-180 ישובים קפצנו כמעט ל-380 ישובים.

<ורד טננבוים: מן הסתם שיעור ההטבה וגובה ההטבה ייקבע במסגרת התקציב.

<אליהו ברדה: בניירות שלהם כתוב "גידור ההטבה הניתנת היום".

<אליהו ברדה: זאת אומרת, אותה הטבה שניתנת היום תינתן גם בעתיד.

תמר זנדברג: זאת אומרת שזה כבר לא פרוסות יותר דקות, זה פירורים.

מירי רגב: אין הגדלת תקציב לזה.

זבולון כלפה: אנחנו מדברים כרגע על מיליארד שקלים לפחות.

זבולון כלפה: זה יגיע לתקציב 2015 בוועדת הכספים.

זבולון כלפה: ממילא גם תוגדר מסגרת תקציבית.

זבולון כלפה: כרגע הדיבורים הם על סדר גודל של כמיליארד שקלים.

זבולון כלפה: אלה המספרים שהם נוקבים.

מירי רגב: איזה מספרים אתם נוקבים לגבי כל הסיוע בהטבות למפת ההטבות הלאומית?

<ורד טננבוים: אני יודעת שכרגע שהעלות היא 750-800 מיליון.

<ורד טננבוים: התקציב שייקבע למודל הזה, יקבע במסגרת תקציב 2015.

<ורד טננבוים: כרגע אין לי אומדן.

ג'מאל זחאלקה: את אומרת שהמצב הסוציו-אקונומי של ישוב הוא רק 20%.

ג'מאל זחאלקה: זה דבר זועק לשמיים בחוסר הצדק.

ג'מאל זחאלקה: המפה של הפריפריאליות והקרבה לגבול, שאלה דברים לא חופפים לפעמים, זאת מ פה מאוד מאוד פוליטית.

מירי רגב: זה לא עניין של מפה פוליטית.

תמר זנדברג: למה אין משקל יותר גבוה לסוציו-אקונומי?

<אליהו ברדה: אני מחזיק את החלטת הממשלה והמספרים פה הם אחרים.

<תמיר עידאן: יש שם טעות.

<תמיר עידאן: הם לא אמרו מה זה ישוב.

מירי רגב: איך אתם מתייחסים למועצה?

ג'מאל זחאלקה: אתם הורדתם את הסוציו-אקונומי, כלומר, עשיתם את זה פחות צודק.

<ורד טננבוים: זה המודל שהממשלה החליטה עליו.

מירי רגב: איך אתם מתייחסים למועצה ולישוב במועצה?

מירי רגב: אתם מתייחסים לכלל המועצה או לישוב?

<ורד טננבוים: אנחנו מתייחסים - - -

<תמיר עידאן: פעם זה ככה ופעם זה ככה.

<תמיר עידאן: אם זה פריפריאלי זה מועצה ואם זה על הגבול, זה ישוב.

<תמיר עידאן: צריך להחליט.

<תמיר עידאן: זאת החלטת ממשלה, צריך להחליט.

<תמיר עידאן: ישוב שווה רשות או ישוב שווה מושב?

<ורד טננבוים: האשכול הפריפריאלי הוא לפי הגדרות הלמ"ס.

מירי רגב: האם את מתייחסת למועצה כמועצה או לכל ישוב במועצה כישוב?

תמר זנדברג: נראה לי שהממשלה עשתה עבודה מרושלת.

מירי רגב: אבנר צודק.

מירי רגב: כנראה שזה לפי ישוב.

מירי רגב: קודם כל, את צריכה לדעת, את לא צריכה לבוא עם דעה.

מירי רגב: את צריכה לבוא עם הבנה ברורה.

<ורד טננבוים: יש לי הבנה ברורה לגבי האשכול הסוציו-אקונומי.

<ורד טננבוים: האשכול הסוציו-אקונומי מדרג - - -

מירי רגב: לא דיברתי על אשכול סוציו-אקונומי.

מירי רגב: נניח שאני לא מתווכחת איתך על הקריטריונים, למרות שאני לא אוהבת אותם.

מירי רגב: החלטתם על הקריטריונים.

מירי רגב: האם אתם מתייחסים למועצה כמועצה, על-פי הקריטריונים האלה, או, לכל ישוב במועצה?

מירי רגב: לפי הגמגום את לא יודעת.

מירי רגב: לפי מה שאמר אבנר וכנראה שהוא צודק כי הוא התייחס לישוב כרמים, זאת אומרת שזה ישוב מתוך מועצה ולא למועצה.

מירי רגב: בגלל שאני רוצה להסתמך על החלטת ממשלה, אז אני רוצה להבין מה הממשלה אומרת ולא מה שאבנר אומר.

<אליהו ברדה: ההסבר שאני קיבלתי, שבשני המדדים הראשונים, הסוציו-אקונומי והפריפריאלי זה מועצתי רשותי והרבה לגבול זה יישובי.

<אליהו ברדה: זה לא יכול להיות .

מירי רגב: אם כך, הגובר הוא הקרבה לגבול.

<ורד טננבוים: תיתני לי להסביר.

<ורד טננבוים: אני מנסה לומר שהדירוג של הלמ"ס הוא לפי מועצות.

<ורד טננבוים: המרחק מהגבול הוא באמת לפי ישוב.

<ורד טננבוים: עובדים אצלנו אנשים עם המרכז למיפוי מפות ובודקים בדיוק מרחקים מהגבול של ישובים.

<ורד טננבוים: פלוס מחברים את האשכולות שמקבלים מהלמ"ס ואז בונים את מפת הישובים.

<ורד טננבוים: אני כרגע עוד עובדים על זה.

דוד אזולאי: האם ההטבות במס ימשיכו עד 2015 ואלו שלא היו ברשימה לא יקבלו?

<ורד טננבוים: היתה החלטה של בג"צ מה-20.2, לפיה חמשת הישובים שנפלטו, ביניהם ערד ובית שאן, ימשיכו לקבל את הטבות המס עד ה-1.11.2014.

דוד אזולאי: והישובים החדשים לא יקבלו עד 2015?

<ורד טננבוים: החלטת בג"צ נגעה אך ורק לחמשת הישובים.

מירי רגב: אני רוצה לסכם.

מירי רגב: סיכום הדיון יישלח גם ללשכת ראש הממשלה אבל משום שהאחראי על הסוגיה הוא שר האוצר, אז המכתב הזה הוא לשר האוצר.

מירי רגב: יבינו כל חברי הכנסת שיושבים פה.

מירי רגב: עם כל הכבוד, מפת העדיפות הלאומית אמורה לחזק את הפריפריה בנגב ובגליל.

מירי רגב: היא לא אמרה להתייחס רק לסוציו-אקונומי משום שסוציו-אקונומי יש גם בלוד, בתל-אביב ובראשון.

מירי רגב: יש שכונות חלשות.

מירי רגב: הכוונה פה היא בעצם לחזק את אותם מקומות שמקומות התעסוקה שם קטנים, שאוכלוסייה צעירה עוזבת למרכז הארץ.

מירי רגב: המטרה היא לחזק את הפריפריה, לחזק את הנגב והגליל כישובים שלא יהיו תלויים וסמוכים על שולחן האוצר.

מירי רגב: זאת היתה החשיבה של מפת העדיפות הלאומית.

מירי רגב: לכן, לטעמי, הקריטריונים שנבחנו כאן הם קריטריונים בעיתיים.

מירי רגב: הורדתם את הקריטריון של קליטת עליה, שנלחמנו עליו בוועדת הכספים בכנסת הקודמת.

מירי רגב: מה לעשות, כשאתה קולט עלייה, קליטת עלייה זה אנשים חלשים שמעבירים את העומס לרשות ולאוצר.

מירי רגב: כשהורדתם את הקריטריון הזה, ברור שמגדל העמק מצאה את עצמה בחוץ.

מירי רגב: אבל כשאנשי עמידר קנו את הבית שלהם במגדל העמק, פתאום הם נהפכו לבעלי נכס ואז העלו את הסוציו-אקונומי שלהם.

מירי רגב: זה פשוט מצחיק עד כדי מגוחך.

מירי רגב: מגוחך שבעלי דיור ציבורי קנו את הבית שלהם של הדיור הציבורי והם נחשבים עכשיו לבעלי נכס ולכן הסוציו-אקונומי עלה במגדל העמק.

מירי רגב: הורידו את קליטת העלייה במגדל העמק או בנצרת עלית והם בעצם לא מקבלים את הטבות המס.

מירי רגב: זה הופך את הערים האלה לערים זקנות וחלשות, שיהיו סמוכות בסוף על שולחן האוצר.

מירי רגב: מחנות צה"ל לא אמורים להיות חלק ממפת העדיפות הלאומית – חד וחלק.

מירי רגב: אני קוראת לשר האוצר להוציא את מחנות צה"ל ממפת העדיפות הלאומית ואת הכסף הזה להעביר לאותם ישובים שראויים להיות חלק ממפת העדיפות הלאומית.

מירי רגב: אני מבקשת לקבל עד שבוע הבא מסמך מסודר של האוצר אילו מחנות צה"ל כלולים?

מירי רגב: על פי איזה קריטריונים הם נכנסו למפת העדיפות הלאומית ובכמה תקציב מדובר?

מירי רגב: אני קוראת לשר ולממשלה כולה ולראש הממשלה, לבחון מחדש את הקריטריונים ולעשות את זה על-פי מדיניות ממשלת ישראל.

מירי רגב: בדיוק כמו שהיום אנחנו מחלקים את הרווחים בין מועצות לערים, כי זה מה שעושה שר הפנים.

מירי רגב: מה לעשות?

מירי רגב: צריך לחזק את לוד.

מירי רגב: לא יכול להיות שתהיה מועצה עשירה לידה ולוד תהיה ענייה.

מירי רגב: לא יכול להיות שנחזק את עמק חופר ולא את נתניה.

מירי רגב: מה לעשות?

מירי רגב: אי-אפשר לקחת את כל האנשים העניים מהערים ולהעביר אותם למועצות.

מירי רגב: אי-אפשר גם לחזק את הקיבוצים, צריך להבין את זה.

מירי רגב: או שעושים צדק חלוקתי או שיש רק סיסמה.

מירי רגב: לכן צריך לבחון את כל הסוגיה של המועצות.

מירי רגב: כמו שאמרנו בוועדת תכנון ובנייה, הוצאנו את כל המועצות מהמרכז.

מירי רגב: הם לא מקבלים את אותו כוח של ועדה מקומית, הם ילכו לוועדה מחוזית.

מירי רגב: חוץ מהנגב הגליל.

מירי רגב: אמרנו שכל המועצות האזוריות בנגב ובגליל יקבלו את אותן סמכויות כמו ועדה מקומית.

מירי רגב: למה?

מירי רגב: כי אנחנו רוצים לחזק את ההתיישבות בנגב בגליל.

מירי רגב: אי-אפשר להגיד, מצד אחד, נחזק את הנגב והגליל ומצד שני לא ניתן להם את הטבות המס.

מירי רגב: זה לא הולך יחד.

מירי רגב: אני רוצה לקבל תשובה ברורה לגבי האמירה שהעלה כאן ראש מועצת שדות נגב?

מירי רגב: האם אתם בוחנים לפי ישוב או לפי מועצה?

מירי רגב: אם אתם בוחנים לפי ישוב והקרבה שלו לגבול, אז אין קשר למועצה.

מירי רגב: אם אתם בוחנים לפי ישוב, אז זה לפי ישוב.

מירי רגב: תנו לנו את הקריטריונים הברורים.

מירי רגב: אני רוצה לברך על זה שנכנסו ישובים ערבים ובדואים לטובת המפה.

מירי רגב: אני לא מקבלת את מה שאמר כאן חבר הכנסת טלב לגבי הישובים הלא מוכרים, משום שכרגע יש עבודה של ממשלת ישראל בעצם לקחת את כל הישובים הבלתי חוקיים ולאחד אותם לישובים חוקיים.

מירי רגב: אני מתארת לעצמי שהם יקבלו כשהם יהיו חוקיים.

מירי רגב: לגבי מגדל העמק ונצרת עלית לגבי קליטת עלייה, כבר התייחסתי.

מירי רגב: אני חושבת שזה צריך להיות חלק מהנושא.

מירי רגב: אני חושבת שאפשר לחשוב גם על הטבת מס מדורגת.

מירי רגב: מה זה אומר?

מירי רגב: בשונה מרינה אני חושבת שכפר ורדים, עם כל הכבוד, לא צריך לקבל את אותה הטבת מס כמו קריית שמונה.

מירי רגב: מה לעשות?

מירי רגב: לכן אני חושבת שזה צריך להיות מדורג.

מירי רגב: גם מיתר לא תקבל כמו ירוחם.

מירי רגב: עם כל הכבוד, אבנר ידידי, ירוחם זקוקה יותר ממיתר.

מירי רגב: מה זה אומר?

מירי רגב: ברגע שמחליטים שיש קו גבול שממנו מקבלים הטבות מס, שם בתוך האשכול של הטבות המס, לעשות את זה במדורג.

<אליהו ברדה: הקריטריונים יוצרים ניקוד והניקוד יוצר את הדירוג.

מירי רגב: אבל הקריטריונים זה מעשה ידי אדם.

מירי רגב: משום שאנחנו רוצים לחזק את הנגב והגליל אז אפשר להחליט שבתוך הקריטריונים אני אתן פחות לכפר ורדים.

<ורד טננבוים: אני רוצה להוסיף שניתן קריטריון אקסטרה, בסמכות שר האוצר, לעודד את יישובי הדרום.

מירי רגב: אז אם ניתן אקסטרה, אז תכף נדבר על קריטריון האקסטרה שלו.

מירי רגב: אני מבקשת לפי קריטריון אקסטרה של שר האוצר, לבקש לדעת על-פי מה הוא מחלק את הקריטריון אקסטרה?

מירי רגב: האם קריטריון אקסטרה יכול להיות לדוגמה, קליטת עלייה במגדל העמק ובנצרת עלית?

מירי רגב: האם קריטריון אקסטרה יכול להיות, לדוגמה, ישוב סמוך גבול במועצת שדות נגב?

מירי רגב: אני אבקש לדעת מה זה קריטריון אקסטרה?

מירי רגב: דבר אחרון.

מירי רגב: אני מבקשת שהשלטון המקומי ייקח חלק פעיל בסוגיה של מפת העדיפות הלאומית.

מירי רגב: אנחנו צריכים לחזק את הפריפריה לא רק בדיבורים אלא במעשים.

מירי רגב: אני בעד חלוקה מדורגת של הטבות המס בתוך הפריפריה.

מירי רגב: אם צריך להציע הצעה, אני אציע הצעה.

מירי רגב: אני מבקשת תשובה של שר האוצר משום שהוא אחראי על זה, עד שבוע הבא, כולל פרסום התשובה לכל ראשי הערים כולל השלטון המקומי.

מירי רגב: נקיים על זה דיון נוסף במושב הבא.

מירי רגב: אני קוראת לוועדת כספים, ויושב פה נציג בכיר של ועדת הכספים, ח"כ זבולון קלפה.

מירי רגב: תגדילו את הכמות של התקציב מ-800 מיליון ואז תכניסו יותר ישובים.

מירי רגב: תודה רבה, הישיבה נעולה.